Platonisme

**Platonisme** ialah falsafah Plato dan sistem-sistem falsafah yang muncul daripadanya. Ia dianggap berlawanan dengan nominalisme atau antirealisme. Platonisme telah banyak mempengaruhi pemikiran Barat. Platonisme atau realisme Platonik menegaskan "bentuk-bentuk" atau objek abstrak adalah nyata. Idea ini asalnya digunakan untuk menyelesaikan persoalan universal. Objek-objek abstrak ini ditegaskan wujud dalam alam ketiga yang berbeza daripada dunia luaran yang boleh dicerap dan dunia di dalam kesedaran kita. Idea ini boleh digunakan pada sifat, jenis, proposisi, makna, nombor, set, nilai kebenaran, dan sebagainya (lihat teori objek abstrak).

Doktrin Plato asalnya cubaan untuk mendamaikan realiti yang boleh dicerap tetapi tidak dapat difahami—yang dikaitkan dengan fluks Heraclitus dan dikaji oleh bidang-bidang seperti sains fizikal—dengan realiti yang tidak dapat dicerap tetapi dapat difahami—yang dikaitkan dengan kewujudan nirubah oleh Parmenides dan dikaji oleh bidang-bidang seperti matematik. Geometri merupakan motivasi utama Plato, di samping pengaruh Pythagoras. Bentuk-bentuk tersebut biasanya digambarkan dalam dialog-dialog seperti *[[Phaedo]]*, *[[Symposium (Plato)|Symposium]]* dan *[[Republik (Plato)|Republik]]* sebagai arketip sempurna yang mana objek-objek dalam dunia harian hanyalah salinan yang tidak sempurna. Hujah Lelaki Ketiga oleh Aristotle merupakan kritikan yang paling terkenal terhadapnya pada zaman purba.

Plato menubuhkan akademi tersebut, dan pada abad ke-3 SM, Arkesilaus mengguna pakai skeptisisme akademik, kesangsian bahawa manusia dapat mengetahui kebenaran mutlak. Ini menjadi pegangan utama sekolah itu sehingga 90 SM apabila Antiokhus menambah unsur-unsur Stoikisme, menolak skeptisisme, dan memulakan tempoh yang dikenali sebagai Platonisme Pertengahan. Pada abad ke-3 Masihi, Plotinus menambah unsur mistisisme, menubuhkan Neoplatonisme, yang percaya semua yang wujud datang daripada yang Satu atau yang Baik, sumber segala sesuatu. Beliau percaya melalui kebajikan dan meditasi, jiwa mempunyai kuasa untuk mengangkat dirinya bagi mencapai penyatuan dengan yang Satu.

Banyak tanggapan Platonik telah diterima pakai oleh gereja Kristian, yang memahami Bentuk-Bentuk Plato sebagai pemikiran Tuhan (kedudukan yang juga dikenali sebagai konseptualisme ilahi), manakala Neoplatonisme menjadi pengaruh besar kepada mistisisme Kristian di Barat melalui St. Augustine, Doktor Gereja Katolik, yang sangat dipengaruhi oleh *[[Enneads]]* karya Plotinus, dan seterusnya menjadi asas seluruh pemikiran Kristian Barat. Banyak idea Plato telah digabungkan oleh Gereja Roman Katolik. Idea-idea Platonik menyaksikan kebangkitan semula pada zaman Renaissance dan dalam falsafah analitik kontemporari dengan peningkatan Platonisme matematik dalam falsafah matematik moden.

## Falsafah

Konsep utama beliau ialah Teori Bentuk. Bentuk-bentuk ini adalah sempurna, abadi dan tidak berubah. Objek-objek yang dapat dicerap hanyalah salinan bentuk-bentuk ini dan tidak sempurna. Kerana perkara-perkara di dunia sentiasa berubah, ia tidak dianggap betul-betul nyata. Bilangan bentuk adalah sama dengan bilangan konsep universal yang dapat dicerap dengan deria. Petikan berikut menunjukkan pemikiran Plato tentang metafizik dan epistemologi semasa pertengahan umur Plato:[Sokrates:] "Oleh sebab yang elok berlawanan dengan yang hodoh, maka itu ialah dua perkara."[Glaukon:] "Sudah tentu.""Dan oleh sebab itu dua perkara, masing-masingnya satu perkara?""Saya akui itu juga.""Maka hujah yang sama juga terpakai untuk keadilan dan kezaliman, yang baik dan yang buruk, dan semua bentuk. Masing-masingnya satu, tetapi kerana muncul di semua tempat secara bersama-sama dengan semua tindakan, tubuh, dan satu sama lain, maka setiapnya nampak seperti banyak perkara.""Betul.""Jadi, saya memisahkannya begini: Di satu pihak ada mereka yang kamu baru sahaja panggil pencinta penglihatan, pencinta kepandaian, dan orang amali; di pihak satu lagi ada orang yang menjadi perhatian hujah ini, yang mereka sahaja yang layak dipanggil ahli falsafah.""Apa maksud awak?""Pencinta penglihatan dan pendengaran menyukai bunyi, warna, bentuk yang elok, dan segala-galanya yang dibentuk daripadanya, tetapi pemikiran mereka tidak dapat melihat dan berasa nikmat dengan sifat elok itu sendiri.""Itu sudah pasti.""Malah, terdapat sangat sedikit orang yang dapat mencapai dan melihat elok itu sendiri. Bukankah begitu?""Semestinya.""Bagaimana pula dengan seseorang yang percaya pada benda-benda yang elok, tetapi tidak percaya pada keindahan itu sendiri dan tidak dapat mengikut jika seseorang membawanya kepada pengetahuan mengenainya? Tidakkah kamu fikir dia hidup dalam mimpi dan bukannya dalam keadaan terjaga? Bukankah ini bermimpi: biar tidur ataupun jaga, untuk berfikir bahawa keserupaan bukanlah keserupaan tetapi sebaliknya perkara itu sendiri yang diserupainya?""Saya pastinya berfikir bahawa seseorang yang melakukan itu sedang bermimpi.""Namun seseorang yang, berbeza dengan yang ini, percaya pada keindaran itu sendiri, dapat melihat elok itu sendiri dan barang yang mengikutinya, serta tidak percaya bahawa apa yang mengikutinya itu bukan dirinya sendiri ataupun dirinya sendiri itu yang mengikutinya—adakah dia hidup dalam mimpi atau jaga?"Dia benar-benar jaga."(*Republik* Bk. V, 475e-476d, berdasarkan terjemahan G. M. A. Grube dan Khairul Anam Che Mentri)Buku VI *[[Republik (Plato)|Republik]]* mengenal pasti bentuk yang terunggul ialah Bentuk Kebaikan. Ia punca semua Idea lain, dan padanya kewujudan dan pengetahuan tentang semua Bentuk lain bergantung. Konsepsi yang diperolehi dengan deria tidak akan dapat memberi kita pengetahuan tentang kewujudan sebenar, yakni, tentang bentuk-bentuk. Ia hanya boleh diperolehi melalui aktiviti jiwa di dalam diri sendiri, terlepas daripada masalah dan gangguan deria; iaitu, dengan menggunakan akal. Dialektik, sebagai instrumen dalam proses ini, membawa kita kepada pengetahuan tentang bentuk-bentuk, dan akhirnya kepada bentuk Kebaikan yang tertinggi, ialah ilmu yang pertama. Ahli Neoplatonisme kemudiannya, bermula dengan Plotinus, percaya Kebaikan dalam *Republik* ini adalah sama dengan dengan yang "Satu" yang di luar pemikiran, sumber sempurna dan tunggal kepada semua benda daripada hipotesis pertama *[[Parmenides (dialogue)|Parmenides]]* (137c-142a).

Etika Platonis adalah berdasarkan Bentuk Kebaikan. Kebajikan ialah pengetahuan, pengakuan bentuk kebaikan yang teragung. Beliau percaya menjadi insan yang baik datang daripada mempunyai pengetahuian. Beliau menyatakan jiwa mempunyai tiga bahagian, iaitu akal, roh dan nafsu. Apabila bahagian-bahagian ini berjalan dengan baik, tiga kebajikan terhasil: Kebijaksanaan, Keberanian, dan Kesederhanaan. Ikatan yang menyatukan kebajikan-kebajikan ini ialah kebajikan Keadilan, apabila setiap bahagian jiwa melaksanakan fungsinya dengan sepatutnya.

Platonisme mempunyai kesan yang mendalam terhadap pemikiran Barat. Dalam banyak tafsiran *[[Timaeus (dialogue)|Timaeus]]*, Platonisme seperti Aristotelianisme mengemukakan alam semesta yang sentiasa pernah wujud, berbeza dengan agama samawi yang percaya bahawa alam semesta ada waktu penciptaan. Berbeza dengan Aristotelianisme, Platonisme percaya idea lebih utama daripada jirim serta individu ditentukan mengikut jiwa mereka, bukan tubuh. Banyak tanggapan Platonik kekal sebahagian dalam agama Kristian.

Di tengah-tengah falsafah Plato ialah teori jiwa. Francis Cornford menyatakan dua tonggak Platonisme ialah teori Bentuk dan doktrin tentang keabadian jiwa.

## Sejarah

### Falsafah purba

#### Akademi

Platonisme asalnya dinyatakan dalam dialog-dialog Plato. Watak Sokrates digunakan untuk menghuraikan doktrin-doktrinnya, yang mungkin ataupun tidak serupa dengan pemikiran Sokrates yang sebenar, iaitu guru Plato. Plato menyampaikan kuliahnya di Akademi Platonik, sebuah kawasan yang terdapat dusun suci di luar tembok Athens. Sekolah itu terus beroperasi lama selepas kematian Plato. Terdapat tiga zaman: Akademi Lama, Pertengahan dan Baharu. Tokoh-tokoh utama dalam Akademi Lama ialah Speusippus (anak saudara Plato), yang menggantikannya sebagai ketua sekolah (sehingga 339 SM), dan Xenokrates (sehingga 313 SM). Mereka berdua berusaha untuk menggabungkan spekulasi Pythagoras tentang nombor dengan teori bentuk Plato.

#### Akademi Skeptik

Sekitar tahun 266 SM, Arkesilaus menjadi ketua akademi tersebut. Fasa ini, yang dikenali sebagai Akademi Pertengahan, menekankan skeptisisme falsafah. Ia dicirikan oleh serangannya terhadap golongan Stoik dan dakwaan mereka tentang sifat pasti kebenaran serta pengetahuan kita mengenainya. Akademi Baharu bermula dengan Karneades pada tahun 155 SM, iaitu ketua keempat selepas Arkesilaus. Ia sebahagian besarnya masih bersifat skeptis, menafikan kemungkinan untuk mengetahui kebenaran mutlak; kedua-dua Arkesilaus dan Karneades berhujah bahawa mereka mengikut pegangan asli Plato.

#### Platonisme Pertengahan

Sekitar 90 SM, Antiokhus dari Askalon menolak skeptisisme, memulakan tempoh Platonisme Pertengahan. Ketika ini, Platonisme digabungkan dengan doktrin-doktrin Peripatetik tertentu dan banyak dogma Stoik. Dalam Platonisme Pertengahan, Bentuk-Bentuk Platonik bukannya di luar dunia tetapi di dalam minda rasional, dan dunia fizikal merupakan makhluk hidup yang berjiwa, iaitu Jiwa Dunia. Tokoh terkemuka dalam tempoh ini ialah Ploutarkhos. Sifat eklektik Platonisme pada masa ini dapat dilihat melalui penggabungannya dalam Pythagoreanisme (Numenius dari Apamea) dan ke dalam Falsafah Yahudi (Philo dari Alexandria).

#### Neoplatonisme

Pada abad ke-3, Plotinus menyusun semula sistem Plato, lalu mengasaskan Neoplatonisme. Platonisme Pertengahan digabungkan dengan mistisisme. Di puncak kewujudan ialah Yang Satu atau Kebaikan, sebagai sumber segala sesuatu. Ia menciptakan "akal" (dipanggil *[[nous]]*), yang menyimpan semua kemungkinan idea. Kemudian, jiwa dunia datang daripada akal. Jiwa dunia ini memberi kehidupan kepada objek dan jasad fizikal. Oleh itu, seluruh alam adalah hidup dan mempunyai jiwa. Jiwa, yang terikat pada jirim, rindu dan ingin bebas untuk kembali ke sumber asalnya. Melalui kebajikan dan pemikiran falsafah, seseorang mampu mengangkat dirinya melepasi akal ke dalam keadaan ekstasi, di mana dia dapat melihat, atau naik kepada, Zat utama yang baik itu yang tidak dapat diketahui oleh akal. Untuk bersatu dengan yang Baik, atau yang Satu ialah matlamat sebenar manusia.

Anak murid Plotinus, Porphyry, diikuti oleh Iamblikhus, membangunkan sistem tersebut untuk menentang agama Kristian—walaupun ramai penulis Kristian awal yang berpengaruh mengambil ilham daripadanya untuk menjelaskan kepercayaan monoteistik mereka. Akademi Platonik ditubuhkan semula dalam tempoh ini; ketuanya yang paling terkenal ialah Proklus (meninggal dunia 485), seorang pengulas terkenal bagi tulisan-tulisan Plato. Akademi tersebut buka sehingga maharaja Rom Justinian menutupnya pada tahun 529.

### Falsafah Zaman Pertengahan

#### Kristian dan Platonisme
Neoplatonisme memengaruhi agama Kristian melalui Clemens dari Iskandariah dan Origen, serta Bapa-bapa Kappadokia. St. Augustine juga banyak dipengaruhi oleh Platonisme, selepas membaca terjemahan Latin karya-karya Porphyry dan/atau Plotinus oleh Marius Victorinus.

Platonisme dianggap autoritatif pada Zaman Pertengahan. Platonisme juga mempengaruhi mistisisme Timur dan Barat. Sementara itu, Platonisme mempengaruhi pelbagai ahli falsafah seperti di Sekolah Chartres. Walaupun Aristotle menjadi lebih berpengaruh daripada Plato pada abad ke-13, falsafah St. Thomas Aquinas masih berasaskan Platonisme dalam aspek-aspek tertentu.

### Falsafah moden
#### Renaissance
Pada zaman Renaissance, minat terhadap pemikiran Platonik meningkat, di samping minat yang lebih mendalam terhadap Plato sendiri. Akademi Florentine kendalian Marsilio Ficino merupakan satu cubaan untuk menghidupkan semula Akademi Plato. Antara ahlinya ialah Giovanni Pico della Mirandolla.

Di England pada abad ke-16, ke-17, dan ke-19, idea-idea Plato mempengaruhi ramai pemikir agama termasuklah golongan Platonis Cambridge. Walau bagaimanapun, aliran Protestan Ortodoks di benua Eropah tidak mempercayai penaakulan manusia dan sering mengkritik Platonisme. Satu isu dalam penerimaan Plato di Eropah moden awal adalah bagaimana hendak menangani unsur-unsur sama jantina dalam korpus penulisannya.

*Kristoplatonisme* ialah istilah yang digunakan bagi satu dualisme yang berpendapat bahawa roh adalah baik tetapi jirim adalah jahat, yang mempengaruhi sesetengah gereja Kristian. Namun, ajaran Bible menyanggah falsafah ini dan oleh itu ia sentiasa dikritik oleh ramai guru dalam Gereja Kristian hari ini. Menurut Gereja Metodis, *Kristoplatonisme* "menyanggah catatan Alkitab tentang Tuhan yang menyebut semua yang Dia ciptakan adalah baik."

### Falsafah kontemporari

#### Platonisme Moden
Selain Platonisme bersejarah yang berasal daripada pemikir seperti Plato dan Plotinus, kita juga menemui teori objek abstrak dalam pengertian moden.Platonisme ialah pandangan bahawa wujudnya perkara-perkara seperti objek abstrak—yang mana objek abstrak ialah objek yang tidak wujud dalam ruang atau masa dan oleh itu sepenuhnya bukan fizikal dan bukan mental. Platonisme dalam pengertian ini ialah pandangan kontemporari.
**Platonisme moden** ini disokong dalam satu cara, dan pada satu masa, atau yang lain oleh ramai ahli falsafah, seperti Bernard Bolzano, yang berhujah menyokong antipsikologisme. Karya-karya Plato telah begitu kuat mempengaruhi ahli-ahli falsafah abad ke-20 seperti Alfred North Whitehead dan Falsafah Proses beliau; serta untuk realisme kritis dan metafizik Nicolai Hartmann.

##### Analitik
Dalam falsafah kontemporari, kebanyakan penyokong Platonisme mengesani idea mereka kepada makalah berpengaruh Gottlob Frege bertajuk "Thought", yang menyokong Platonisme berkenaan proposisi, serta buku beliau yang juga berpengaruh, *[[The Foundations of Arithmetic]]*, yang menyokong Platonisme berkenaan nombor dan merupakan teks rintis bagi projek logisis. Ahli falsafah analitik kontemporari yang mendukung Platonisme dalam metafizik termasuklah Bertrand Russell, Alonzo Church, Kurt Gödel, W. V. O. Quine, David Kaplan, Saul Kripke, Edward Zalta dan Peter van Inwagen. Iris Murdoch mendukung Platonisme dalam falsafah moral menerusi buku beliau pada tahun 1970, *[[The Sovereignty of Good]]*.

Cabaran epistemologi Paul Benacerraf terhadap Platonisme kontemporari telah terbukti menjadi kritikan yang paling berpengaruh.

##### Kontinental
Dalam falsafah Kontinental kontemporari, hujah-hujah Edmund Husserl menentang psikologisme dipercayai berasal daripada pandangan logik Platonis, yang dipengaruhi oleh Frege dan mentornya Bolzano.—Husserl dengan terang menyebut Bolzano, G. W. Leibniz dan Hermann Lotze sebagai inspirasi bagi pendiriannya dalam *[[Logical Investigations (Husserl)|Logical Investigations]]* (1900–1) beliau. Ahli falsafah Kontinental kontemporari terkemuka lain yang berminat dalam Platonisme umumnya termasuklah Leo Strauss, Simone Weil dan Alain Badiou.

## Pengaruh terhadap agama
Platonisme bukan sahaja mempengaruhi rukun-rukun Kristian dan Islam yang hari ini diklasifikasikan sebagai ajaran 'ortodoks', malah turut mempengaruhi tradisi 'heterodoks' gnostik atau esoterik agama-agama ini yang tersebar di dunia purba, seperti bekas agama utama dunia Manichaeisme, Mandeisme dan Hermetisisme. Melalui kesarjanaan Hermetisisme dan falsafah Platonik, di sisi antara sarjana esoterik dan falsafah lain, pada zaman Renaissance Eropah, sihir dan alkimia pada tempoh tersebut menjadi campuran pelbagai idea berasaskan falsafah Platonik.

Julius Evola memasukkan metafizik Platonik untuk menyokong matlamatnya untuk mengembalikan agama Rom purba, selaras dengan kritikan Tradisionalis beliau terhadap kemodenan. Arturo Reghini, ahli esoterik Itali dan rakan kolaborasi Evola, juga mempromosikan idea-idea Neoplatonik dalam usahanya untuk menghidupkan semula agama Rom purba.

## Nota

## Rujukan

## Bacaan lanjut
*Ackermann, C. *The Christian Element in Plato and the Platonic philosophy.* Diterjemah oleh Asbury Samuel Ralph. Edinburgh: T. & T. Clark, 1861.
*Cassirer, Ernst. *The Platonic Renaissance in England*. Diterjemah oleh James P. Pettegrove. Edinburgh: Nelson, 1953.
*Dorter, Kenneth. 1982. *Plato's Phaedo: An Interpretation*. Toronto: Univ. of Toronto Press
*Crombie, Ian 1962. *An Examination of Plato's Doctrines*, vol. 1. London: Routledge.
*Frede, Dorothea. 1978. "The Final Proof of the Immortality of the Soul in Plato's Phaedo 102a–107a". *Phronesis*, 23.1: 27–41.
*Kristeller, Paul Oskar, "Renaissance Platonism." Dalam *Renaissance Thought: the Classic, Scholastic, and Humanistic Strains*. New York: Harper, 1961.
*Walker, Daniel Pickering. *The Ancient Theology: Studies in Christian Platonism from the Fifteenth to the Eighteenth Century*. London: Duckworth, 1972.

## Pautan luar
* Platonisme Kristian dan Neoplatonisme Kristian
* Ahli Platonis dan Neoplatonis Islam